
După ce Grigore Ureche a scris în cronica sa că “toţi de la Râm ne 
tragem”, ideea romanităţii poporului român a fost îmbrăţişată de 
majoritatea cărturarilor, începând cu Dimitrie Cantemir, culminând cu 
Scoala Ardeleană şi curentul latinist de la Blaj, continuând cu urcări şi 
coborâri până în zilele noastre. Folosită ca armă în scopuri politice, mai ales 
de către ardeleni care urmăreau să obţină drepturi egale pentru români cu 
celelalte trei naţiuni conlocuitoare (maghiari, secui,saşi), limba română a 
fost supusă unui tratament latinizant (vizibil şi azi), multe cuvinte fiind silite 
să intre în patul procustian al limbii latine, dicționarele etimologice 
ilustrând cel mai bine acest fenomen. 


Rândurile care urmează exprimă un punct de vedere personal privind 
originea a trei cuvinte, mormânt, pământ şi Crăciun, care ar proveni 
(conform dicţionarelor) din cuvintele latine monumentum, pavimentum şi 
creatione, ceea ce presupune un grad înalt de civilizaţie urbană, îndoielnic 
la poporul român pentru o bună parte a existenţei sale. Lucrurile mi se par 
a fi mult mai simple, cel puţin la primele două cuvinte, mormânt şi pământ, 
dacă se are în vedere structura lor, respectiv un cuvânt de bază/rădăcină 
plus un sufix. Cuvântul de bază este verbul a muri, pentru mormânt, şi a 
păşi, pentru pământ, ale căror forme de participiu/supin sunt mort şi păşit. 
După elidarea consoanei -t şi adăugarea sufixului —mânt (întâlnit la multe 
cuvinte, mai vechi sau mai noi), se obţin, prin schimbarea valorii 
gramaticale, substantivele mormânt şi pă(şi)mânt. 


Dacă pentru mormânt avem verbul a muri, de unde avem acel pă de 
la verbul a păşi? Să fie forma tracă a zeiţei pământului la greci Ga(Gaia), 
din moment ce o întâlnim în cuvintele româneşti râpă(adică “pământ 


rupt”), a săpa ( a pune sămânţa în pământ), talpă (parte a corpului care 
calcă pământul), a grăpa ( a mărunți pământul-rădăcina gr înseamnă ceva 
mărunt, căci o întâlnim la cuvinte ca: grâu, grăunţe, grindină, greblă- 
unealtă agricolă ce adună firele de paie, fân care nu au putut fi luate cu 
furca, grămadă- mai mult lucruri mărunte puse unul peste altul, griş, etc.), 
groapă, a paşte-despre vite, păşune, pajişte, padină? Fără îndoială că şi 
cuvântul pas are legătură cu pământ , sensul său originar fiind a sta pe 
pământ/ a trăi/ a fi ( “-s” să fie forma populară scurtă a verbului “sunt”?), 
aşa cum pasăre poate însemna a sări deasupra pământului/ a zbura. Şi, 
cum mormântul nu este monumentul/crucea de deasupra, ci groapa în 
care s-a aşezat mortul, la fel şi pământul este cel pe care suntem/trăim, nu 
doar un lucru oarecare. De altfel, majoritatea cuvintelor formate cu sufixul 
“-mânt” exprimă finalitatea unui proces: ex. verbul a aşeza are drept 
finalitate crearea unui aşezământ, a jura are ca scop jurământul, etc. Prin 
urmare, tot ce ţine de verbul a muri îşi află finalitatea în mormânt şi nu 
neapărat în monumentul/crucea, care este un element secundar. 


Cei mai de seamă lingvişti ai noştri au scris sute de pagini pentru a 
demonstra originea latină a cuvântului pământ, de aceea cred că e util să 
vedem cum s-a format cuvântul pavimentum în latină şi ce însemna el. 
Forma de bază de la care s-a format este verbul pavio,-are , al cărui sens 
era a bate pământul (sec.I î.Cr.), structura sa fiind pa (pământ) şi via 
(drum), însemnând a face drum ( a bate/ aplanir- rendre plan-fr. pământul 
pentru a face drum). De la participiul trecut pavitus/a,m, prin adăugarea 
sufixului -ment se obţine pavimentum, care însemna drum bătut 
(amenajat, bun de mers, pavat). Deci şi în limba latină pa însemna pământ, 
lucru întărit şi prin prezenţa cuvântului paganus (ţăran, cel care lucrează 
pământul). Să fie oare o coincidenţă că în limbile “surori” italiană, franceză, 
spaniolă, portugheză cuvântul“ţară”[ rustic) conţine rădăcina “pa” (paese- 
it., pays- fr., pais-spaniolă, portugheză), iar cei care trăiesc “la ţară” şi 
lucrează pământul sunt paesano, paysan, paisano ? 


De o atenţie deosebită s-a bucurat şi cuvântul Crăciun, aici 
conturându-se două orientări: una susţinută de Biserica Ortodoxă, conform 
căreia cuvântul ar avea ca origine termenul latin Creatione, cealaltă 
susţinută de tracologi, după care cuvântul ar fi legat direct de anumite 
practici prilejuite de solstițiul de iarnă, când “cuvântul de ordine era 


mobilizarea tuturor forţelor naturii şi oamenilor pentru a susţine bătrânul 
soare, a-i da noi puteri- de unde şi translatarea asupra lui<Crăciun>- să 
reînceapă anuala cursă solară“(Gh.Muşu-Din mitologia tracilor, Ed. Cartea 
Românească, Buc.1982, pag.27-28), termenul de bază fiind cracă. Din nou, 
lucrurile par a fi mult mai simple, dar pentru aceasta trebuie să ne 
întoarcem în timp, în primele secole ale creştinismului, când încă nu se 
cristalizase doctrina creştină, masele largi îmbrăţişând religia dintr-un 
singur motiv: “Tema privilegiată, aflată în centrul gândirii creştine de atunci 
şi spre care converge totul, soluţia firească pentru aspiraţiile epocii, este 
Întruparea, adică punerea în contact a divinului şi a trupescului în persoana 
lui Isus; aventura extraordinară a unui Dumnezeu luând pe seama sa 
păcatul şi chinuita şubrezenie a omului, umilinţa şi umilirile înfăţişate ca tot 
atâtea simboluri ale Mântuirii“(Albert Camus-Eseuri, Ed. Univers, Buc.1976, 
Între Plotin şi Sfântul Augustin, pag. 280). 


Cu siguranţă, pentru creştinii din primele secole, noua religie se 
rezuma la întruparea lui Dumnezeu în Isus, la răstignirea si moartea 
acestuia pe cruce. Cum în practica religioasă anterioară oamenii 
sărbătoreau mai curând naşterea unui zeu, decât moartea lui, o dată cu 
pătrunderea ideilor creştine, încep să sărbătorească naşterea celui în care 
Dumnezeu s-a întrupat şi a murit răstignit pe cruce, adică pe 
Crucean/Crucian/Cruciun/Crăciun. Prin urmare, cuvântul Crăciun nu este 
decât un derivat de la Cruce, numele celui crucificat, Cristos/Hristos, fiind 
asimilat numelui sărbătorii. Nu trebuie ignorată crucea ca simbol al vieţii şi 
al morţii, des întâlnit în mitologia tracă, în persoana lui Isus regăsindu-se 
trupescul (moare pe cruce) şi divinul (învierea acestuia). 


